b'\n_START_ARTICLE_\nGuitarra el\xc3\xa8ctrica\n_START_SECTION_\nHist\xc3\xb2ria\n_START_PARAGRAPH_\nLes guitarres el\xc3\xa8ctriques van ser originalment dissenyades per lutiers i fabricants de guitarres ac\xc3\xbastiques. Algunes de les primeres s\xc3\xb3n les que fabricava Rickenbacker als anys 30, amb pastilles de tungst\xc3\xa8, o les que poc despr\xc3\xa9s va comercialitzar Epiphone, amb pastilles de fabricaci\xc3\xb3 menys costosa._NEWLINE_La popularitat de la guitarra el\xc3\xa8ctrica va comen\xc3\xa7ar durant la Big Band Era, quan l\'amplificaci\xc3\xb3 d\'instruments es va fer necess\xc3\xa0ria per a fer-se sentir per sobre dels alts volums de les seccions de metall comunes a les orquestres de jazz dels anys 30 i 40._NEWLINE_La versi\xc3\xb3 d\'aquest instrument m\xc3\xa9s coneguda avui dia, la guitarra el\xc3\xa8ctrica de cos s\xc3\xb2lid, va ser inventada d\'una banda per la casa Gibson en col\xc2\xb7laboraci\xc3\xb3 amb el m\xc3\xbasic i inventor Les Paul (que va construir la primera guitarra el\xc3\xa8ctrica de cos s\xc3\xb2lid el 1941) i d\'altra banda pel fabricant d\'amplificadors Leo Fender, que tamb\xc3\xa9 invent\xc3\xa0 el baix el\xc3\xa8ctric._NEWLINE_Gibson, com tants d\'altres constructors, ja havia experimentat amb l\'\xc3\xbas de pastilles en guitarres ac\xc3\xbastiques, per\xc3\xb2 va ser als anys 50 que va introduir al mercat la Gibson Les Paul, instrument que esdevindria la seva marca. Les Paul va declarar que el m\xc3\xa8rit de l\'invent era seu, tot i que als anys 40 la companyia de Leo Fender havia presentat la Fender Broadcaster, que m\xc3\xa9s tard es va rebatejar com a Fender Telecaster. Altres fonts parlen d\'un tercer inventor, Paul Bigsby, que estava investigant en aquest mateix camp mentre ho feien Gibson i Fender. _NEWLINE_El 1954 Fender va crear el model Stratocaster, sovint abreujada com Strat, que des de finals dels anys 60 ha esdevingut el m\xc3\xa9s est\xc3\xa8s del mercat._NEWLINE_Avui dia els dissenys de les guitarres de moltes companyies imiten els de la Gibson Les Paul i la Fender Stratocaster.\n_START_SECTION_\nTipus\n_START_PARAGRAPH_\nLa majoria de guitarres el\xc3\xa8ctriques tenen sis cordes, normalment afinades, d\'agut a greu, mi\xe2\x82\x85, si\xe2\x82\x84, sol\xe2\x82\x84, re\xe2\x82\x84, la\xe2\x82\x83, mi\xe2\x82\x83, com totes les guitarres, tot i que hi ha afinacions alternatives, com ara abaixar un to la corda m\xc3\xa9s greu. Tamb\xc3\xa9 hi ha models amb set cordes, que normalment inclouen un si\xe2\x82\x82 greu per sota del mi\xe2\x82\x83 greu, i que es van popularitzar gr\xc3\xa0cies a Steve Vai i bandes modernes de nu metal. Jimmy Page, un innovador del rock dur va fer famoses les guitarres Gibson amb dos m\xc3\xa0necs, conegudes com a guitarres de doble m\xc3\xa0nec, que feia servir per obtenir diferents menes de so amb un mateix instrument, combinant un m\xc3\xa0nec amb sis cordes simples i l\'altre amb sis cordes dobles, o b\xc3\xa9 un m\xc3\xa0nec amb sis cordes i l\'altre amb quatre, com un baix. Tamb\xc3\xa9 es fan altres combinacions, com que un m\xc3\xa0nec sigui normal i l\'altre, en slide. Llavors, la celleta que divideix la pala del diapas\xc3\xb3 \xc3\xa9s met\xc3\xa0l\xc2\xb7lica i s\'aconsegueix de fer-la sonar com si es tingu\xc3\xa9s un tub slide al dit, per\xc3\xb2 amb la comoditat de no tenir-lo. Steve Vai n\'utilitza una._NEWLINE_Algunes guitarres el\xc3\xa8ctriques tenen una palanca de tr\xc3\xa8molo acoblada al pont que pot comprimir o perllongar les cordes temporalment, produint un vibrato. Un innovador important en aquest camp va ser Floyd Rose, que va idear un dels primers tr\xc3\xa8molos que permeten a la guitarra mantenir-se afinada encara que se\'n faci molt \xc3\xbas._NEWLINE_Els ponts que permeten d\'acoblar-hi una palanqueta de vibrato s\'anomenen "ponts flotants". A grans trets, n\'hi ha de dos tipus, que es diferencien principalment pel preu: el semiflotant i el flotant._NEWLINE_El primer \xc3\xa9s propi de les guitarres de gamma baixa. Nom\xc3\xa9s permet afluixr les cordes estirant la palanqueta cap al guitarrista. Aix\xc3\xb2 genera una desafinaci\xc3\xb3 cap a greu._NEWLINE_L\'altre tipus \xc3\xa9s m\xc3\xa9s adient en instruments de qualitat entre mitjana i alta: \xc3\xa9s possible moure la palanqueta cap al m\xc3\xbasic i cap a l\'exterior, de manera que la desafinaci\xc3\xb3 es pot alternar cap a greu i cap a m\xc3\xa9s agut._NEWLINE_Tamb\xc3\xa9 \xc3\xa9s molt conegut el pont Floyd-Rose, que pertanyeria al segon grup dels esmentats. Permet tibar i afluixar les cordes tant com permeti el material. Aix\xc3\xad com els ponts flotants de les Stratocaster tenen un l\xc3\xadmit determinat per unes molles, els Floyd-Rose, no._NEWLINE_No obstant aix\xc3\xb2, la majoria de guitarres per sota dels 3.000 \xe2\x82\xac es desafinen contra la voluntat de l\'artista despr\xc3\xa9s de fer un vibrato fort. Per solucionar aquest inconvenient van sortir els ponts de microafinaci\xc3\xb3 i els bloquejadors a la celleta._NEWLINE_Una guitarra MIDI \xc3\xa9s una guitarra el\xc3\xa8ctrica prove\xc3\xafda d\'una pastilla especial que transforma el so de les cordes en missatges MIDI per a controlar sintetitzadors o altres instruments MIDI. Tamb\xc3\xa9 \xc3\xa9s \xc3\xbatil en la transcripci\xc3\xb3 automatitzada de partitures amb un ordinador i el programari adequat.\n_START_SECTION_\nSo i efectes\n_START_PARAGRAPH_\nDonat que el que se sent quan alg\xc3\xba toca una guitarra el\xc3\xa8ctrica no \xc3\xa9s el so de les cordes vibrant a l\'aire, com s\xc3\xad que ocorre amb els instruments ac\xc3\xbastics, el so de la guitarra el\xc3\xa8ctrica dep\xc3\xa8n en gran manera del cam\xc3\xad que recorre el senyal el\xc3\xa8ctric._NEWLINE_A finals dels anys 60 va esdevenir una pr\xc3\xa0ctica habitual aprofitar aquesta depend\xc3\xa8ncia per a alterar el so de l\'instrument. La innovaci\xc3\xb3 m\xc3\xa9s dram\xc3\xa0tica va ser incrementar el guany del preamplificador per a saturar l\'entrada de l\'amplificador de l\'altaveu, distorsionant el so d\'una manera musical._NEWLINE_Cal dir que la primera distorsi\xc3\xb3 la va inventar Jeff Beck provocant un tall a la membrana de l\'amplificador amb una fulla d\'afaitar, a la d\xc3\xa8cada dels \'60._NEWLINE_A partir d\'aquesta innovaci\xc3\xb3 la paleta tonal de la guitarra el\xc3\xa8ctrica va ser ampliada introduint pedals d\'efectes en el recorregut del senyal. Tradicionalment constru\xc3\xafts en una petita caixa met\xc3\xa0l\xc2\xb7lica amb un interruptor que pot ser accionat amb el peu, aquests elements han esdevingut part de l\'instrument per a molts guitarristes. D\'entre tots els efectes, els m\xc3\xa9s t\xc3\xadpics de model\xc2\xb7laci\xc3\xb3 de senyal s\xc3\xb3n: vibrato, fuzz, wah-wah, flanger, phasing, chorus i tremolo._NEWLINE_Quant a efectes d\'ambientaci\xc3\xb3 en trobem de sala, d\'habitaci\xc3\xb3, aire, eco \xc3\xbanic, eco doble, eco triple -referent al nombre de repeticions d\'un so-._NEWLINE_Sovint s\'utilitzen compressors, ja que tracten el so rebut per tal de poder augmentar m\xc3\xa9s el volum._NEWLINE_L\'ordre a seguir per col\xc2\xb7locar els pedals \xc3\xa9s, preferiblement, el seg\xc3\xbcent:_NEWLINE_compressor/wah-wah, simulaci\xc3\xb3 d\'amplificador (distorsi\xc3\xb3), efectes de model\xc2\xb7laci\xc3\xb3, ambient/eco._NEWLINE_Entre els innovadors d\'aquest aspecte de la guitarra el\xc3\xa8ctrica hi trobem noms com Jimi Hendrix, Steve Vai, Matt Bellamy, Brian May, Eddie Van Halen, David Gilmour, Thurston Moore i Daniel Ash, i t\xc3\xa8cnics com Roger Mayer o Eddie Kramer._NEWLINE_Existeixen guitarres el\xc3\xa8ctriques amb circuits especials incorporats, com per exemple, guitarres que incorporen el Fernandes Sustain, un efecte que mant\xc3\xa9 el so de manera infinita (aquestes guitarres, a m\xc3\xa9s, duen una pastilla especial que fa possible que un so duri infinitament). Tamb\xc3\xa9 hi ha guitarres amb Fuzz, Kaoss Pad, Wha-Wha t\xc3\xa0ctil i Phaser incorporats. Una guitarra que utilitza aquests m\xc3\xa9todes \xc3\xa9s la coneguda Manson, creada especialment per a Matthew Bellamy, vocalista, guitarrista i pianista del grup de rock alternatiu Muse.\n_START_SECTION_\nEl cos\n_START_PARAGRAPH_\nEl cos de la guitarra acostuma a ser de fusta (alzina, vern, caoba, til\xc2\xb7ler, freixe, etc.), tot i que vegades es pot construir amb materials sint\xc3\xa8tics com ara materials pl\xc3\xa0stics, com el policarbonat i aliatges d\'alumini. Tot i que acostuma a ser mass\xc3\xads, tamb\xc3\xa9 pot ser buit per dintre, i actuant com una petita caixa de resson\xc3\xa0ncia. Dintre del cos s\'hi col\xc2\xb7loquen els components electr\xc3\xb2nics. La densitat de la fusta incideix en el lapse que una nota roman sostinguda despr\xc3\xa9s de pr\xc3\xa9mer la corda.\n_START_SECTION_\nPastilles\n_START_PARAGRAPH_\nLa pastilla (o pickup en la seva traducci\xc3\xb3 anglesa), \xc3\xa9s un transductor que capta, per inducci\xc3\xb3 electromagn\xc3\xa8tica, les vibracions de les cordes met\xc3\xa0l\xc2\xb7liques als instruments musicals el\xc3\xa8ctrics. Estan formades per un imant permanent envoltat per un bobinatge de fil de coure. Quan un cos met\xc3\xa0l\xc2\xb7lic ferromagn\xc3\xa8tic es mou dins del camp magn\xc3\xa8tic de l\'imant permanent es genera un corrent indu\xc3\xaft en el bobinatge proporcional a l\'amplitud del moviment i de freq\xc3\xbc\xc3\xa8ncia igual a la de l\'oscil\xc2\xb7laci\xc3\xb3 del cos. Aquest corrent \xc3\xa9s molt feble per la qual cosa el cablejat de l\'interior de l\'instrument aix\xc3\xad com el cablejat fins a l\'amplificaci\xc3\xb3 ha d\'estar molt ben blindat per evitar sorolls par\xc3\xa0sits.Hi ha differents tipus de pastilles depenent de l\'estil musical i el so que vulgui el guitarrista, les m\xc3\xa9s comunes s\xc3\xb3n les de bobinatge simple (per al cas de les stratocaster) i les de bobinatge doble (hambucker) per a sons m\xc3\xa9s agressius.\n_START_SECTION_\nEl pont\n_START_PARAGRAPH_\nHi ha diversos tipus de pont, cadascun amb caracter\xc3\xadstiques especials que incideixen en el so final de l\'instrument i fins i tot alguns ponts inclouen pastilles piezoel\xc3\xa8ctriques per captar la vibraci\xc3\xb3 de les cordes o tamb\xc3\xa9 palanques de vibrato (tamb\xc3\xa9 anomenades de Whammy i incorrectament de Tremolo) per variar la tensi\xc3\xb3 de les cordes i causar un efecte vaiv\xc3\xa9 a l\'entonaci\xc3\xb3.\n_START_SECTION_\nEl m\xc3\xa0nec\n_START_PARAGRAPH_\nIgual que el cos, el m\xc3\xa0nec tamb\xc3\xa9 pot ser fet d\'una o diverses peces de fusta (aur\xc3\xb3, caoba, fusta de rosa, etc.). Al seu interior hi ha una barra d\'acer o algun altre material molt resistent, anomenada \xc3\xa0nima, per contrarestar la tensi\xc3\xb3 de les cordes i evitar que perdi la linealitat. Acostuma a anar caragolat al cos (com en la Fender Stratocaster) o b\xc3\xa9 enganxat (a la Gibson Les Paul). Encolat a sobre del m\xc3\xa0nec hi ha el batedor (on es premen les cordes en tocar) de la mateixa fusta que el pal o b\xc3\xa9 d\'una altra (palorrosa, palisandro afric\xc3\xa0, ban\xc3\xbas, aur\xc3\xb3 ...). A sobre del batedor i perpendicular a les cordes s\'hi fixen els trasts, que s\xc3\xb3n petites barres met\xc3\xa0l\xc2\xb7liques (normalment d\'acer) que entren en contacte amb la corda en recolzar els dits al diapas\xc3\xb3 en l\'espai que hi ha entre dos trasts.\n_START_SECTION_\nEl claviller\n_START_PARAGRAPH_\nEl claviller o pala del claviller est\xc3\xa0 situat a l\'extrem del m\xc3\xa0nec hi \xc3\xa9s on es fixen les cordes que s\'enrotllen a les clavilles (unes peces met\xc3\xa0l\xc2\xb7liques cil\xc3\xadndriques amb un caragol sense fi) que serveixen per a regular la tensi\xc3\xb3 de la corda i per tant la seva afinaci\xc3\xb3.\n_START_SECTION_\nMarques\n_START_PARAGRAPH_\nHi ha moltes marques de guitarra, des d\'algunes poc conegudes, com Arirang, a les m\xc3\xa9s conegudes, com Gibson o Fender, el model m\xc3\xa9s conegut \xc3\xa9s Stratocaster . Tamb\xc3\xa9 s\xc3\xb3n comunes: Br\xc3\xbcmer, C.Giant, Arirang, Epiphone (aquesta patrocinada per Gibson), ESP, Hagstrom, Harley Benton, Ibanez, Line 6, Peavey, Squier (del grup Fender), Startone, Thoman o Yamaha._NEWLINE_Moltes d\'aquestes marques sobretot Epiphone, Fender i Gibson venen peces per a guitarres com el cintur\xc3\xb3 i recanvis per a cordes.'